वीजा धोखाधड़ी को लेकर सजग रहें भारतीय विद्यार्थी : अमेरिका  
एक और अमेरिकी विश्वविद्यालय के जांच के दायरे में आने के बाद अमेरिका ने भारतीय विद्यार्थियों को वीजा धोखाधड़ी से जुड़े गिरोहों से सजग रहने की हिदायत दी है।
एक और अमेरिकी विश्वविद्यालय के जांच के दायरे में आने के बाद अमेरिका ने भारतीय विद्यार्थियों को वीजा धोखाधड़ी से जुड़े गिरोहों और फर्जी दस्तावेज बनाने वालों से सजग रहने की हिदायत दी है।  अमेरिकी विदेश विभाग के प्रवक्ता मार्क टोनर ने यूनिवर्सिटी ऑफ नार्दर्न वर्जीनिया में मारे गए छापे के एक दिन बाद शुक्रवार को कहा, हम इस मामले की छानबीन कर रहे हैं। हम इस मामले पर बराबर नजर रखे हुए हैं, और हम इसे लेकर भारत सरकार के अधिकारियों के साथ सम्पर्क में हैं। वाशिंगटन के एक उपनगर, एन्ननडेल में स्थित गैर मान्यताप्राप्त इस मुनाफाखोर विश्वविद्यालय में कोई 2,400 विद्यार्थी नामांकित हैं, जिसमें से 90 प्रतिशत भारत से हैं और ज्यादातर आंध्र प्रदेश से।  टोनर ने कहा कि नई दिल्ली स्थित अमेरिकी दूतावास ने भारतीय विदेश मंत्रालय को इस बारे में जानकारी दी है और अमेरिकी घरेलू सुरक्षा विभाग तथा अमेरिकी विदेश विभाग यहां स्थित भारतीय दूतावास के सम्पर्क में है।  चूंकि मामले की जांच चल रही है, लिहाजा टोनर ने विस्तृत जानकारी देने से इनकार कर दिया, लेकिन उन्होंने कहा कि इस बात पर गौर करना महत्वपूर्ण है कि हजारों की संख्या में भारतीय विद्यार्थी प्रति वर्ष मान्यता प्राप्त अमेरिकी संस्थानों में अच्छी शिक्षा प्राप्त कर रहे हैं, और हम अमेरिका में अध्ययन की इच्छा रखने वाले भारतीय विद्यार्थियों के योगदान का निश्चिततौर पर स्वागत करते हैं।  टोनर ने कहा, हम उन्हें इन तथाकथित वीजा धोखाधड़ी के गिरोहों और फर्जी दस्तावेज तैयार करने वालों के जाल से हमेशा सजग रहने की हिदायत देते हैं। यह पूछे जाने पर कि भारत स्थित अमेरिकी दूतावास या वाणिज्यदूतावासों ने इस तरह के संस्थानों में अध्ययन करने के लिए वीजा कैसे जारी किया, टोनर ने इस पर टिप्पणी करने से फिर इनकार कर दिया, क्योंकि मामले की जांच जारी है।  टोनर ने कहा, उन्होंने इस स्कूल के खिलाफ कार्रवाई की है, और हम भारत सरकार के साथ बराबर सम्पर्क में हैं, ताकि हम आगे बढ़ सकें। लेकिन इसके अलावा मैं इसपर ज्यादा विस्तार में नहीं जाना चाहता। अमेरिकी आव्रजन एवं सीमा शुल्क प्रवर्तन ने नार्थ वर्जीनिया यूनिवर्सिटी को चेतावनी दी है कि उसको दी गई विदेशी विद्यार्थियों के प्रवेश की अनुमति वापस ली जा सकती है।